ኢትዮጵያውያን ዲያስፖራዎች በአገራቸው ልማት ላይ ለመሳተፍ በመመለስ ላይ ናቸው
¬ – በውጭ ሀገራት የሚኖሩ ኢትዮጵያውያን  በአገራቸው ልማት ላይ ለመሳተፍ  በመመለስ ላይ ናቸው ተባለ፡፡ቁጥራቸው እጅግ በርካታ የሆነ ኢትዮጵያውያን  አገራቸውን በወታደራዊው ስርዓት ወቅት ለቀው የተሰደዱ ሲሆን ፥  በአሁኑ ወቅትም  አብዛኛዎቹ የኢኮኖሚ ቀውስ ውስጥ ባሉ የምእራቡ አለም አገራት ውስጥ ይገኛሉ ፡፡አገሪቱ ኢኮኖሚዋ ማንሰራራት በመጀመሩ ቁጥራቸው ጥቂት የማይባል ኢትዮጵያውያን  ይህንን እድል ለመጠቀምና በአገራቸው  ኢኮኖሚያዊ እድገት ላይ አሻራቸውን ለማኖር በማሰብ እየተመለሱ ናቸው ይላል የኤ ኤፍ ፒ ዘገባ፡፡አምና በነበረው የአለም ባንክ ሪፖርት መሰረት አገሪቷ  በአለም ላይ ፈጣን ኢኮኖሚያዊ እድገት በማስመዝገብ ከሚገኙ ጥቂት አገሮች መካከል አንዷ ናት ፡፡ኢትዮጵያውያኑ ተመላሾች በአገልግሎቱ ዘርፍ ላይ በስፋት የተሰማሩ ሲሆን በግብርናና በሪልስቴት ዘርፍ የሚያደርጉት ተሳትፎም ትንሽ የማይባልና በከፍተኛ ሁኔታ በማደግ ላይ የሚገኝ ነው ፡፡ለአገራቸው ከሚያመጡት የውጭ ምንዛሬ በተጨማሪ ፥ በውጭ ሀገራት ቆይታቸው ወቅት የቀሰሟቸውን  ትምህርትና ሌሎች ክህሎቶቻቸውም  ለአገሪቱ ኢኮኖሚያዊ እድገት አስተዋጾ ያደርጋሉ ተብሎ ይጠበቃል፡፡በአለም ባንክ የአፍሪካ ጉዳዮች ሃላፊ ሻናታ ዴቫራጃን እንደሚሉት ፥ ከሆነ ዲያስፖራዎች ማለት የአገራቸውን ሁኔታ ከርቀት በማየት  ካሉበት የተሻለ ሁኔታ ጋር በማነፃፃር ክፍተቶችን መመልከት  የሚችሉ ናቸው ፡፡ወደ አገራቸው በመመለስ ፈር የቀደዱት  ዲያስፖራዎች ስኬትም ሌሎች በውጭ የሚገኙ ኢትዮጵያውያን ቀልባቸውን ወደ እናት አገራቸው እንዲመልሱ እየገፋፋቸው ነው ፡፡ፈር ቀዳጆቹ ዲያስፖራዎች በአገራቸው መዋዕለ ንዋያቸውን ለማፍሰስ በሚመጡበት ወቅት ነገሮች ሁሉ አልጋ በአልጋ እንዳልነበሩና ፥ አሁን ግን ከቆይታ በኋላ ነገሮች ስለመሻሻላቸው ይናገራሉ ፡፡ (www.afp.com)